Luis Carrero Blanco

**Luis Carrero Blanco** (4. märts 1904 Santoña – 20. detsember 1973 Madrid) oli Hispaania poliitik, peaminister ja mereväeohvitser.

Ta oli diktaator Francisco Franco pikaajaline usaldusalune ja Hispaania peaminister. Franco oli Hispaania diktaator aastatel 1936–1975. Pärast mereväeakadeemia lõpetamist osales Carrero Blanco Rifi sõjas ja hiljem Hispaania kodusõjas, kus ta toetas mässuliste poolt. Temast sai üks Franco režiimi silmapaistvamaid ametnikke ning ta pidas mitmeid kõrgeid ameteid. Ta oli ka 1947. aasta riigipea ametijärgluse seaduse peamine koostaja. Franco valis ta oma järeltulijaks valitsusjuhina, mistõttu asus Carrero 1973. aasta juunis peaministriks. 

20. detsembril 1973 hukkus Carrero Blanco Madridis pommiplahvatuses, kui ta oli oma autoga tagasiteel missalt. Atentaadi korraldas baski rühmitus Euskadi Ta Askatasuna (ETA). Carrero Blanco surm on paljudele frankismi uurijatele huvi pakkunud, nimelt oli see esimene suurem rünnak, mis pandi toime Franco võimu all oleva Hispaania vastu pärast 1936.–1939. aastal riiki laastanud Hispaania kodusõda.
 

## Haridus ja sõjanduskarjäär
Luis Carrero Blanco sündis Santoñas Hispaanias 1904. aastal. Ta oli kolonelleitnant Camilo Carrero Gutiérreze poeg ning ka ta vanaisa Camilo Carrero Senra oli kolonel.

Carrero Blanco õppis Manzanedo de Santoña koolis ja 1918. aastast San Fernando mereväekoolis. 1920.–1921. aastal reisis ta Lõuna-Ameerikasse ning võttis osa Rifi sõjast. Õpingud lõpetas ta 1922. aastal. 1924. aastal läbis ta kursuse allveelaevanduskoolis ning 1925. aasta märtsis osales ta Maroko sõjas. Seal tutvus ta Francisco Francoga. 1926. aasta septembris ülendati Carrero Blanco laeva leitnandiks. Ta asus tööle laeval Cánovas del Castillo. 1927. aastal sai temast allveelaeva B-2 teine komandör.

1930. aastal määrati Carrero Blanco üksuse komandöriks allveelaeval B-5. 1931. aasta septembris suundus ta Madridi mereväe sõjakolledžisse (La Escuela de Guerra Naval) ning läbis kahe aasta jooksul kindralstaabi kursuse. 1932–1933 viibis Carrero Blanco Pariisi merekoolis ning seal suhtles ta taas Francoga, kes oli tol ajal Baleaari saarte sõjaväeülem. Baleaaridel toimuvatest sündmustest ajendatuna kirjutas Carrero Blanco prantsuskeelse teose "Baleaari saared Ameerika sõja ajal 18. sajandil" ("Las Baleares durante la Guerra de América en el siglo XVIII"). 

1935. aastal sai Carrero Blanco Madridi mereväe sõjakolledži allveelaevataktika professoriks.

1929. aastal abiellus Luis Carrero Blanco María del Carmen Pichot y Villaga (1909–1984), kellega sai viis last.

## Elu Hispaania kodusõja ajal
1936. aastal algas Hispaania kodusõda ning omavahel sõdisid parempoolsed natsionalistid, keda juhtis Francisco Franco, ja vasakpoolsed vabariiklased. Carrero Blancot ähvardas oht, sest ta oli konservatiivsete vaadetega natsionalist ja lisaks ka sõjaväelase taustaga. 

Carrero Blanco varjas ennast nii Mehhiko kui ka Prantsusmaa saatkondades. Sealt edasi suundus ta Prantsusmaale. 1937. aasta juulis naasis ta Franco juhitavasse natsionalistlikku Hispaaniasse ning teenis sõja ajal natsionalistide poole peal mereväes hävituslaeva Huesca ning allveelaeva General Sanjurjo pardal. Samal ajal kirjutas Carrero Blanco aruande "Mereväe operatsioonide plaani lühikirjeldus Vahemerel" (“Esquema de un plan de operaciones navales en el Mediterráneo”). Pärast Hispaania kodusõja lõppu 1939. aastal sai temast admiraliteedi staabi mereväe operatsioonide juht ning seega ka diktaator Francisco Franco lähedane usaldusisik.

## Poliitkarjäär
1951. aastal määrati Carrero Blanco Hispaania ministeeriumite asekantsleriks ning tema ülesandeks oli ministeeriumite poliitika koordineerimine. 1967–1973 oli ta asepeaminister ning 1973. aasta juunis otsustas Franco, et riigipea ja valitsusjuhi ülesanded on nüüdsest lahus, seega sai Luis Carrero Blanco Hispaania peaministriks. Ta oli suhelnud ka rühmitustega, kelle eesmärgiks oli see, et Hispaaniast saaks taas kuningriik. Seetõttu peeti Carrero Blanco peaministriks nimetamist osaks Franco plaanist taastada monarhia. Diktaator soovis, et tema järglaseks saaks õiguslik troonipärija, kes oli ühtlasi Bourbonide suguvõsa järeltulija Juan Carlos I.

## Surm
Luis Carrero Blanco oli Hispaania peaminister 9. juunist kuni 20. detsembrini 1973, mil ta mõrvati. Tema atentaati on kutsutud ka koodnimega Operación Ogro. Baskimaa separatistliku rühmituse ETA terroristid õhkisid 20. detsembril 1973 Madridis autopommi. Aizpeolea (2013) kirjutas oma artiklis ajalehele El País: "Plahvatuse tagajärjel paiskus peaministri sõiduk 35 meetri kõrgusele õhku, lennates üle hoone ning kõikus katuseräästas, enne kui paiskus alla sisehoovi." Rünnakus hukkusid lisaks peaminister Luis Carrero Blancole ka tema autojuht José Luis Pérez Mogena ja üks tema ihukaitsjaid Juan Antonio Bueno Fernández. Lisaks kolmele hukkunule sai rünnakus vigastada seitse lähedal viibinud inimest, kellest viis olid täiskasvanud ja kaks lapsed. 

20. detsembri õhtul kell 23.00 andis ETA raadio Pariis vahendusel teada, et on atentaadi eest vastutav. Rünnakul oli kolm peamist eesmärki, nimelt taheti kätte maksta oma üheksa liikme surma eest, samuti sooviti saada rahvusvahelist tähelepanu ja ühtlasi murda Franco diktatuurirežiimi selgroog.

## Viited